A Bizottság 2001/2/EK irányelve

(2001. január 4.)

a szállítható nyomástartó berendezésekről szóló 1999/36/EK tanácsi irányelv műszaki fejlődéshez történő igazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a szállítható nyomástartó berendezésekről szóló, 1999. április 29-i 1999/36/EK tanácsi irányelvre [1], és különösen annak 14. cikkére,

mivel:

(1) Az 1999/36/EK irányelv 3. cikke (1) bekezdése értelmében az új tartályoknak és tartányoknak meg kell felelniük a legutóbb a 2000/61/EK európai parlamenti és tanácsi irányelvvel [2] módosított, a veszélyes áruk közúti szállítására vonatkozó tagállami jogszabályok közelítéséről szóló, 1994. november 21-i 94/55/EK tanácsi irányelv [3], valamint a legutóbb a 2000/62/EK európai parlamenti és tanácsi irányelvvel [4] módosított, a veszélyes áruk vasúti szállítására vonatkozó tagállami jogszabályok közelítéséről szóló, 1996. július 23-i 96/49/EK tanácsi irányelv [5] vonatkozó rendelkezéseinek.

(2) A veszélyes áruk nemzetközi közúti szállításáról szóló európai megállapodás (a továbbiakban: ADR) és a veszélyes áruk nemzetközi vasúti fuvarozásáról szóló szabályzat (a továbbiakban: RID) [6] előírásai a módosításokkal együtt a 94/55/EK, illetve a 96/49/EK irányelv mellékletét képezik. Az ADR és a RID új változata 2001. július 1-jén lép hatályba.

(3) Az 1996/36/EK irányelv V. melléklete meghatározza az új tartályok és új tartányok megfelelőség-értékelése során követendő modulokat. E rendelkezések már nem felelnek meg az ADR és a RID új változatának. Következésképpen e mellékletet módosítani kell.

(4) Az 1996/36/EK irányelv mellékleteinek kiigazításához szükséges módosításokat az irányelv 14. cikkének megfelelően, az irányelv 15. cikkében meghatározott eljárással összhangban kell elfogadni.

(5) Az ezen irányelvben előírt intézkedések összhangban vannak az 1996/36/EK irányelv 15. cikkében említett bizottság véleményével,

ELFOGADTA EZT AZ IRÁNYELVET:

1 cikk

Az 1996/36/EK irányelv mellékletének szövege helyébe ezen irányelv mellékletének szövege lép.

2 cikk

1. A tagállamok legkésőbb 2001. július 1-jéig hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell a jelen irányelvre, vagy azokhoz kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

2. A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.

3 cikk

Ez az irányelv az Európai Közösségek Hivatalos Lapjában való kihirdetését követő hetedik napon lép hatályba.

4 cikk

Ennek az irányelvnek a tagállamok a címzettjei.

Kelt Brüsszelben, 2001. január 4-én.

a Bizottság részéről

Loyola De Palacio

alelnök

[1] HL L 138., 1999.6.1., 20. o.

[2] HL L 279., 1999.11.1., 40. o.

[3] HL L 319., 1994.12.12., 7. o.

[4] HL L 279., 2000.11.1., 44. o.

[5] HL L 235., 1996.9.17., 25. o.

[6] A rendeletet a Nemzetközi Vasúti Fuvarozási Egyezmény (COTIF) B. függelékének I. melléklete tartalmazza.

--------------------------------------------------

MELLÉKLET

V. MELLÉKLET

A MEGFELELŐSÉG-ÉRTÉKELÉS SORÁN KÖVETENDŐ MODULOK

Az alábbi táblázat azt mutatja, hogy a 2. cikk (1) bekezdésben meghatározott szállítható nyomástartó berendezések esetében a IV. melléklet I. része szerint melyik megfelelőség-értékelési modult kell követni:

A szállítható nyomástartó berendezés kategóriája | Modulok |

1.Olyan tartályok, amelyek esetében a próbanyomás és az űrtartalom szorzata nem haladja meg a 30 MPa × liter (300 bar × liter) értéket, | A1 vagy D1 vagy E1 |

2.Olyan tartályok, amelyek esetében a próbanyomás és az űrtartalom szorzata a 30 MPa × liter és 150 MPa × liter (300 bar × liter és 1500 bar × liter) érték közé esik, | H, vagy B-E kombináció, vagy B-C1 kombináció, vagy B1-F kombináció, vagy B1-D kombináció |

3.Olyan tartályok és tartányok, amelyek esetében a próbanyomás és az űrtartalom szorzata meghaladja a 150 MPa × liter (1500 bar × liter) értéket. | G, vagy H1, vagy B-D kombináció, vagy B-F kombináció |

1. megjegyzés

A szállítható nyomástartó berendezést a kategóriája szerinti, a gyártó által választott megfelelőség-értékelési eljárásnak kell alávetni. A tartályok, szelepeik, valamint a szállításhoz használt egyéb tartozékaik esetében a gyártó választhat magasabb kategóriára vonatkozó eljárást is

2. megjegyzés

A minőségbiztosítási eljárás részeként a bejelentett szervezet az előre be nem jelentett ellenőrzései során a gyártási vagy tárolási helyeken a berendezések közül vizsgálati mintát vesz az irányelv követelményeinek való megfelelőség ellenőrzése céljából történő vizsgálatok elvégzésére vagy elvégeztetésére. E célból a gyártó köteles tájékoztatni a bejelentett szervezetet a tervezett gyártási programról. A bejelentett szervezet a gyártás első évében legalább két ellenőrzést köteles végezni. A további ellenőrzések gyakoriságát a bejelentett szervezet a IV. melléklet I. rész vonatkozó moduljainak 4.4. pontjában meghatározott feltételek alapján határozza meg.

--------------------------------------------------